Na osnovu člana 63 Statuta Prijestonice ("Sl. list CG - Opštinski propisi", broj 19/09) i člana 29. Etičkog kodeksa izabranih predstavnika/ca i funkcionera/ki u Prijestonici Cetinje ("Sl. list CG - Opštinski propisi", broj 1/10) Skupština Prijestonice Cetinje, na sjednici održanoj 01. 07. 2010. godine, donijela je

ODLUKA

o Etičkoj komisiji za izabrane predstavnike i funkcionere

("Sl. list Crne Gore - opštinski propisi", br. 24/10 od 09.07.2010)

**Osnovne odredbe**

**Član 1**

Ovom odlukom osniva se Etička komisija za izabrane predstavnike i funkcionere (u daljem tekstu: "Etička komisija"), utvrđuje se njen sastav, mandat, postupak izbora članova, način rada, prava i dužnosti, izvještavanje i druga pitanja od značaja za rad Etičke komisije i za primjenu Etičkog kodeksa izabranih predstavnika/ci i funkcionera/ ki ( u daljem tekstu : "Etički kodeks").

**Član 2**

Etička komisija prati primjenu Etičkog kodeksa, postupa po predstavkama i inicijativama, donosi odluke o povredama Etičkog kodeksa i druge akte, daje mišljenja i objašnjenja u vezi sa primjenom odredaba Etičkog kodeksa, informiše Skupštinu, Gradonačelnika Prijestonice, javnost o primjeni odredaba Etičkog kodeksa i obavlja druge zadatke utvrđene ovom odlukom.

**Član 3**

Etička komisija je samostalna i nezavisna u radu.

Etička komisija za svoj rad odgovara Skupštini.

**Član 4**

Rad Etičke komisije je javan, osim u slučaju kada je to drukčije određeno aktom Etičke komisije, u skladu sa propisom.

**Član 5**

Sredstva za rad Etičke komisije obezbjeđuju se u Budžetu Prijestonice.

**Član 6**

Etička komisija podnosi Skupštini godišnji izvještaj o radu, do kraja decembra za tekuću godinu.

**Sastav Etičke komisije**

**Član 7**

Etička komisija ima predsjednika i 4 člana.

**Član 8**

Predsjednik Etičke komisije predstavlja Etičku komisiju, zakazuje i predsjedava sjednicama, potpisuje odluke i druga akta koje donosi Etička komisija, predstavlja i obrazlaže godišnji izvještaj na sjednici Skupštine i obavlja druge poslove u skladu sa ovom odlukom.

Predsjednika Etičke komisije u slučaju njegove spriječenosti ili odsutnosti zamjenjuje član koga on odredi.

**Član 9**

Stručne i administrativne poslove za Etičku komisiju obavlja Služba Skupštine.

**Uslovi za izbor za člana Etičke komisije**

**Član 10**

Za člana Etičke komisije može biti izabrano lice koje:

- posjeduje visoke etičke vrijednosti i uživa ugled i poštovanje u svojoj sredini,

- ima prebivalište na teritoriji Prijestonice.

**Član 11**

Za člana Etičke komisije ne može biti izabrano lice koje je:

- izabrani predstavnik ili funkcioner, u smislu odredaba Etičkog kodeksa ;

- funkcioner ili član organa političke partije (predsjednik partije, članovi predsjedništva, njihovi zamjenici, članovi izvršnih i glavnih odbora, kao i drugi partijski funkcioneri),

- pravosnažno osuđeno za krivično djelo koje ga čine nepodobnim za članstvo u Etičkoj komisiji.

**Mandat**

**Član 12**

Mandat člana Etičke komisije traje 4 godine.

Za člana Etičke komisije lice može biti birano najviše dva puta uzastopno.

**Nadležnost za izbor**

**Član 13**

Predsjednika i članove Etičke komisije bira Skupština, na predlog nadležnog radnog tijela Skupštine (u daljem tekstu : "radno tijelo").

**Postupak izbora**

**Član 14**

Postupak predlaganja kandidata pokreće se na osnovu akta Skupštine, javnim pozivom koje upućuje radno tijelo.

Javni poziv sadrži: ko ima pravo predlaganja kandidata, ko može biti predložen za člana Etičke komisije, ograničenja za izbor, rok za predlaganje kandidata, naziv organa kome se podnose predlozi, kao i druga pitanja od značaja za izbor članova Etičke komisije.

Javni poziv se objavljuje u najmanje jednom dnevnom listu, na internet stranici Prijestonice i na drugi pogodan način.

Rok za predlaganje kandidata je 30 dana od dana objavljivanja javnog poziva.

**Član 15**

Pravo predlaganja kandidata imaju : građanin, grupa građana, obrazovne naučne i stručne institucije, ustanove iz oblasti kulture, medija, sporta i nevladine organizacije.

Ovlašćeni predlagači iz stava 1. ovog člana mogu predložiti najviše po jednog kandidata.

**Član 16**

Ovlašćeni predlagač, uz predlog, obavezno dostavlja: ime i prezime kandidata, druge lične podatke, podatke o prebivalištu, kraću biografiju obrazloženje predloga.

Ovlašćeni predlagač, uz predlog, dostavlja:

- potpisanu izjavu kandidata da ispunjava uslove za člana Etičke komisije, u smislu člana 11 ove odluke;

- dokaz o prebivalištu kandidata;

- izjavu kandidata da prihvata kandidaturu.

**Član 17**

Radno tijelo, u roku od 15 dana od dana isteka roka za dostavljanje predloga, utvrđuje predlog kandidata za članove Etičke komisije, koji mora biti obrazložen.

Prilikom utvrđivanja predloga kandidata, radno tijelo vodi računa o zastupljenosti žena, mladih i drugih grupa u lokalnoj zajednici.

Uz predlog kandidata, radno tijelo dostavlja Skupštini izvještaj sa podacima o svim predloženim kandidatima.

Skupština u roku od 60 dana od dana dostavljanja predloga kandidata, donosi odluku o izboru članova Etičke komisije.

**Član 18**

Ako predloženi kandidati ne ispunjavaju uslove utvrđene ovom odlukom ili ako nije predložen potreban broj kandidata, radno tijelo upućuje ponovni javni poziv za predlaganje kandidata.

Radno tijelo je dužno, kad utvrdi potpunu listu kandidata, da istu u roku od 15 dana dostavi Skupštini.

**Prestanak mandata**

**Član 19**

Članu Etičke komisije mandat prestaje istekom vremena na koje je izabran.

Članu Etičke komisije mandat može prestati, i prije isteka vremena na koje je izabran, u slučaju:

- ostavke;

- razrješenja;

- nastupanje okolnosti usljed kojih nije u mogućnosti da vrši prava i dužnosti člana.

**Član 20**

Član Etičke komisije podnosi ostavku Skupštini, o čemu obavezno obavještava Etičku komisiju i ovlašćenog predlagača u roku od 8 dana od dana podnošenja ostavke.

**Član 21**

Skupština će razriješiti člana Etičke komisije kada se utvrdi da:

- je u postupku predlaganja o sebi dao netačne podatke ili je propustio da iznese podatke i okolnosti koji su bili od uticaja na izbor;

- ne vrši prava i dužnosti člana Etičke komisije u periodu dužem od 6 mjeseci;

- je došlo do promjene okolnosti iz čl. 10 i 11 ove odluke.

**Član 22**

Postupak za razrješenje člana Etičke komisije pokreće radno tijelo.

U postupku razrješenja, član Etičke komisije ima pravo da se pred radnim tijelom izjasni o razlozima za razrješenje.

Skupština, na predlog radnog tijela, donosi odluku o razrješenju člana Etičke komisije.

**Član 23**

U slučaju prestanka mandata člana Etičke komisije, prije isteka vremena na koje je izabran, radno tijelo je dužno da u roku od 15 dana od dana prestanka mandata, objavi javni poziv za predlaganje kandidata za člana Etičke komisije.

Mandat novoizabranog člana Etičke komisije traje do isteka mandata članovima Etičke komisije, u skladu sa članom 12. ove odluke.

**Način rada Etičke komisije**

**Član 24**

Etička komisija radi u sjednicama.

Etička komisija se sastaje po potrebi, a najmanje jedanput u dva mjeseca.

Odluke i druge akte iz svoje nadležnosti Etička komisija donosi većinom glasova ukupnog broja članova.

Način rada, odlučivanje i druga pitanja od značaja za rad Etičke komisije bliže se uređuju Poslovnikom o radu.

**Prava i dužnosti Etičke komisije**

**Član 25**

Etička komisija:

1. uspostavlja i vodi evidenciju o izabranim predstavnicima i funkcionerima u smislu odredaba Etičkog kodeksa;

2. preduzima aktivnosti na upoznavanju izabranih predstavnika i funkcionera sa odredbama Etičkog kodeksa i potpisivanju izjave o prihvatanju i pridržavanju odredaba istog;

3. prati da li se izabrani predstavnici i funkcioneri pridržavaju odredaba Etičkog kodeksa;

4. prikuplja informacije i podatke koje se odnose na ponašanje izabranih predstavnika i funkcionera u vezi sa Etičkim kodeksom;

5. postupa po predstavkama i inicijativama građana, pravnih lica i drugih subjekata ili po sopstvenoj inicijativi;

6. prati i analizira događaje i pojave od značaja za uspješnu primjenu Etičkog kodeksa;

7. pokreće inicijative za donošenje novih propisa i za izmjene i dopune propisa koji se odnose na prava i obaveze izabranih predstavnika i funkcionera;

8. promoviše primjenu Etičkog kodeksa ;

9. sprovodi edukaciju po pitanju primjene Etičkog kodeksa, po sopstvenoj inicijativi ili u saradnji sa institucijama, medijima i nevladinim organizacijama ;

10. predlaže i preduzima aktivnosti koje se odnose na unapređenje primjene Etičkog kodeksa;

11. daje mišljenja i objašnjenja zainteresovanim subjektima u vezi sa primjenom Etičkog kodeksa;

12. informiše Skupštinu i javnost o primjeni odredaba Etičkog kodeksa;

13. ostvaruje saradnju sa institucijama koje rade u srodnim djelatnostima ;

14. obavlja i druge zadatke određene ovom odlukom i drugim propisima.

**Član 26**

Kada u svom radu utvrdi da u radnjama izabranog predstavnika, odnosno funkcionera, ima elemenata krivičnog ili drugog kažnjivog djela, Etička komisija je dužna da o tome obavijesti nadležni organ radi preduzimanja odgovarajućih mjera.

**Član 27**

Organi lokalne samouprave, organi lokalne uprave i javne službe dužni su da sarađuju sa Etičkom komisijom, daju podatke i informacije i pružaju pomoć Etičkoj komisiji na njen zahtjev.

**Evidencija o izabranim predstavnicima i funkcionerima**

**Član 28**

Evidencija o izabranim predstavnicima i funkcionerima iz člana 25, tačka 1. sadrži podatke o :

1) izabranim predstavnicima i funkcionerima na koje se odnosi Etički kodeks (lični podaci, naziv funkcije koje obavljaju, kao i osnovni podaci o vršenju funkcije-dan stupanja na funkciju i sl.)

2) drugim funkcijama koje izabrani predstavnik, odnosno funkcioner vrši i poslovima koje obavlja (članstvo u organima upravljanja privrednih društava i javnih službi i sl.), u skladu sa propisima o sprečavanju sukoba interesa u vršenju javne funkcije;

3) pisanoj izjavi izabranog predstavnika, odnosno funkcionera o prihvatanju i pridržavanju odredaba Etičkog kodeksa;

4) mišljenjima i objašnjenjima Etičke komisije koje je izabrani predstavnik, odnosno funkcioner tražio,

5) bitnim podacima koji se odnose na poštovanje Kodeksa od strane pojedinih izabranih predstavnika i funkcionera (npr. predstavke koje se odnose na ponašanje izabranog predstavnika, odnosno funkcionera, odluke Etičke komisije po predstavkama, podaci o saradnji izabranog predstavnika, odnosno funkcionera sa Etičkom komisijom, mjere izrečene prema izabranom predstavniku, odnosno funkcioneru na osnovu drugog propisa, a u vezi sa odredbama Etičkog kodeksa),

Pojedini podaci iz evidencije koji se odnose na izabrane predstavnike i funkcionere vode se kao povjerljivi (npr. podaci o predstavkama protiv ponašanja izabranih predstavnika i funkcionera koje nijesu provjerene i drugi podaci u skladu sa propisom).

Bliži sadržaj evidencije iz stava ovog člana utvrđuje Etička komisija.

**Član 29**

Evidencija se sačinjava na osnovu podataka koje Etička komisija pribavlja od organa u kojima izabrani predstavnici i funkcioneri vrše funkciju, drugih organa, kao i od samih izabranih predstavnika i funkcionera.

Organi iz stava 1 ovog člana i izabrani predstavnik, odnosno funkcioner dužni su da o svakoj promjeni podataka koji se upisuju u Evidenciju obavijeste Etičku komisiju u roku od 15 dana od dana nastanka promjene.

Nedostavljanje podataka Etičkoj komisiji o promjeni podataka, u roku iz prethodnog stava smatra se povredom Etičkog kodeksa.

**Upoznavanje izabranog predstavnika, odnosno funkcionera sa Etičkim kodeksom**

**Član 30**

Etička komisija, u roku od 30 dana od dana konstituisanja, dostavlja svim izabranim predstavnicima i funkcionerima tekst Etičkog kodeksa i tekst pisane izjave o prihvatanju i pridržavanju njegovih odredaba.

Novoizabranom predstavniku odnosno funkcioneru, Etička komisija dostavlja tekst Etičkog kodeksa i tekst pisane izjave o prihvatanju i pridržavanju njegovih odredaba u roku od sedam dana od dana njegovog izbora, imenovanja, odnosno postavljenja.

Izabrani predstavnik, odnosno funkcioner potpisuje izjavu o prihvatanju i pridržavanju odredaba Etičkog kodeksa u roku od 3 dana od dana prijema iste.

Etička komisija redovno objavljuje podatke o tome ko je, odnosno ko nije od izabranih predstavnika i funkcionera izjavu potpisao.

**Edukacija o primjeni Etičkog kodeksa**

**Član 31**

Radi efikasne primjene Etičkog kodeksa, Etička komisija organizuje ili učestvuje na seminarima, stručnim skupovima i raspravama koji se odnose na primjenu Etičkog kodeksa i standarda ponašanja nosilaca javnih funkcija.

**Upoznavanje javnosti sa Etičkim kodeksom i njegovom primjenom**

**Član 32**

Etička komisija upoznaje javnost o svom radu i primjeni Etičkog kodeksa.

Upoznavanje javnosti vrši se putem konferencija za štampu, okruglih stolova, kontakt emisija, internet prezentacije i na drugi pogodan način.

Etički kodeks objavljuje se na internet prezentaciji Prijestonice, na vidnim mjestima u zgradi Prijestonice, sali za zasijedanje Skupštine, službenim prostorijama javnih službi i organizacija čiji je osnivač Prijestonica, prostorijama mjesnih zajednica i na drugim odgovarajućim mjestima.

**Prikupljanje obavještenja i podataka od izabranih predstavnika i funkcionera**

**Član 33**

Etička komisija može zatražiti od izabranih predstavnika i funkcionera obavještenje i podatke potrebne za odlučivanje o tome da li je izabrani predstavnik, odnosno funkcioner poštovao odredbe Kodeksa.

Etička komisija može zatražiti od izabranog predstavnika, odnosno funkcionera i obavještenje i podatke koji su od značaja za primjenu Etičkog kodeksa.

Izabrani predstavnik, odnosno funkcioner dužan je da Etičkoj komisiji na njen zahtjev dostavi obavještenja i podatke iz st. 1 i 2 ovog člana i omogući uvid u dokumenta u njegovom posjedu, u roku koji odredi Etička komisija, a koji ne može biti kraći od 7 dana.

Izabrani predstavnik, odnosno funkcioner dužan je da se izjasni o pojedinim pitanjima pred Etičkom komisijom, na njen zahtjev.

**Član 34**

Izabrani predstavnik, odnosno funkcioner može da uskrati pružanje podataka Etičkoj komisiji, u slučaju ako davanje takvih podataka predstavlja zalaženje u njegovu privatnost ili privatnost trećih lica, ako bi se davanjem podataka ugrozila bezbjednost i drugi opravdani interesi izabranog predstavnika, odnosno funkcionera ili trećih lica, o čemu je dužan da obavijesti Etičku komisiju u utvrđenom roku.

Izabrani predstavnik, odnosno funkcioner je obavezan da navede i ukoliko je to moguće, ukratko obrazloži razloge zbog kojih ne može da postupi po zahtjevu Etičke komisije.

Etička komisija, ukoliko ocijeni potrebnim, obavještava organ nadležan za izbor, imenovanje ili postavljenje izabranog predstavnika, odnosno funkcionera, kao i javnost o uskraćivanju pružanja podataka.

Etička komisija dužna je da, po službenoj dužnosti ili po zahtjevu izabranog predstavnika, odnosno funkcionera ili trećih lica, vodi računa da se neopravdano ne naruši pravo na njihovu privatnost, kada je u posjedu takvih informacija.

**Član 35**

Ukoliko izabrani predstavnik, odnosno funkcioner izričito ili prećutno odbije da sarađuje sa Etičkom komisijom, ona o tome obavještava organ nadležan za njegov izbor, imenovanje ili postavljenje i javnost.

**Predstavke i inicijative**

**Član 36**

Građani, pravna lica i drugi subjekti mogu podnositi Etičkoj komisiji predstavke i inicijative.

Predstavkom se ukazuje na povredu odredaba Etičkog kodeksa od strane izabranog predstavnika, odnosno funkcionera. Predstavka može biti i anonimna.

Inicijativa se može odnositi na pitanja u vezi sa primjenom propisa sa stanovišta etičkog postupanja ili njihovim izmjenama i dopunama.

**Član 37**

Etička komisija upoznaje javnost sa pravilima ponašanja izabranih predstavnika i funkcionera i primjenom Etičkog kodeksa, kao i o načinu na koji građani, pravna lica i drugi subjekti mogu podnijeti predstavku odnosno inicijativu Etičkoj komisiji, a da pri tome ne trpe štetne posledice.

**Član 38**

Predstavka se podnosi na obrascu predstavke ili putem pisma.

Predstavka ili inicijativa se podnosi neposredno, putem pošte, faksa ili u elektronskoj formi.

Etička komisija utvrđuje i objavljuje obrazac predstavke o povredi Etičkog kodeksa.

Izuzetno, lice koje ima poteškoća u pisanju (nepismeno ili lice sa invaliditetom) predstavku može usmeno saopštiti na zapisnik koji sačinjava član Etičke komisije ili ovlašćeni službenik službe Skupštine.

**Član 39**

Za predstavke i inicijative može se u zgradi Prijestonice postaviti posebna kutija za poštu Etičke komisije.

Etička komisija bliže uređuje pitanja u vezi sa izgledom i načinom postavljanja, povjerljivosti sadržaja i ograničenog pristupa kutiji za poštu.

**Postupanje po predstavci**

**Član 40**

Etička komisija je dužna da razmotri sve prispjele predstavke.

Ukoliko je predstavka nejasna, Etička komisija će zatražiti od podnosioca da u roku od 15 dana dostavi dodatna pojašnjenja u cilju otklanjanja nejasnoća iz predstavke.

Etička komisija, ukoliko podnosilac ne postupi u utvrđenom roku po njenom zahtjevu, neće dalje postupati po takvoj predstavci.

Kada se predstavka ne odnosi na pitanja iz njene nadležnosti, Etička komisija će, u roku od 15 dana od dana njenog podnošenja, vratiti predstavku podnosiocu i obavijestiti ga koji je organ nadležan za postupanje po istoj, ukoliko joj je to poznato.

**Član 41**

Podnosilac može povući predstavku sve do odlučivanja Etičke komisije po istoj.

Ukoliko podnosilac povuče predstavku, Etička komisija cijeni da li ima uslova za pokretanje postupka po sopstvenoj inicijativi.

**Član 42**

Etička komisija, kada utvrdi da je predstavka osnovana, ispituje navode predstavke, prikuplja potrebne podatke od podnosioca, izabranog predstavnika, odnosno funkcionera i drugih subjekata.

**Član 43**

Etička komisija, nakon što utvrdi činjenice i okolnosti, donosi odluku o tome da li je došlo do povrede odredaba Etičkog kodeksa.

Odluka iz stava 1 ovog člana sadrži: lično ime i druge lične podatke izabranog predstavnika, odnosno funkcionera za koga je utvrđeno da je, odnosno da nije povrijedio odredbe Etičkog kodeksa, koje odredbe Etičkog kodeksa je, odnosno nije povrijedio i obrazloženje činjeničnog stanja.

U odluci o utvrđivanju povrede odredaba Etičkog kodeksa, Etička komisija će preporučiti organu nadležnom za izbor, imenovanje ili postavljenje da preduzme mjere iz svoje nadležnosti.

**Član 44**

Etička komisija odluku iz člana 43. stav 1 dostavlja izabranom predstavniku, odnosno funkcioneru i organu nadležan za njegov izbor, imenovanje ili postavljenje.

Etička komisija o odluci iz stava 1 ovog člana obavještava podnosioca predstavke.

Etička komisija može, u zavisnosti od okolnosti slučaja i težine povrede odredaba Etičkog kodeksa i njihovih posledica, odlučiti da javno objavi odluku o utvrđenoj povredi i odrediti način javnog

**Postupanje po anonimnoj predstavci**

**Član 45**

Etička komisija je dužna da postupi po anonimnoj predstavci, kada navodi iz predstavke zajedno sa drugim raspoloživim činjenicama i dokazima, pružaju dovoljno razloga za vođenje daljeg postupka.

**Postupanje po inicijativi**

**Član 46**

Etička komisija je dužna da postupa po svakoj podnijetoj inicijativi.

Podnosilac inicijative i javnost obavještavaju se u pisanoj formi o ishodu po istoj.

**Postupanje po sopstvenoj inicijativi**

**Član 47**

Etička komisija može po sopstvenoj inicijativi da pokrene postupak za utvrđivanje da li je izabrani predstavnik, odnosno funkcioner prekršio odredbe Etičkog kodeksa, pri čemu se shodno primjenjuju odredbe o razmatranju predstavki.

**Analiza objavljenih podataka i informacija**

**Član 48**

Etička komisija redovno prati i analizira podatke i informacije koji su od značaja za ocjenu primjene Etičkog kodeksa, a koji su objavljeni u medijima ili su predmet razmatranja od strane organa, javnih službi i organizacija u Prijestonici.

Ukoliko podaci, odnosno informacije iz stava 1 ovog člana nijesu precizne ili su nepotpuni, Etička komisija vrši dodatne provjere istih.

Kada analize pruže dovoljno podataka za pokretanje postupka pred Etičkom komisijom ili nekim drugim organom, Etička komisija samostalno pokreće postupak ili inicijativu, odnosno dostavlja nadležnom organu sva potrebna dokumenta za pokretanje postupka ili inicijative.

**Mišljenja Etičke komisije**

**Član 49**

Etička komisija je dužna da u roku od 7 dana, od dana kada to izabrani predstavnik, odnosno funkcioner zatraži, daje mišljenje o tome da li je neka radnja koju namjerava da preduzme u skladu sa odredbama Etičkog kodeksa.

Mišljenje Etičke komisije ne sprečava pokretanja postupka za utvrđivanje odgovornosti izabranog predstavnika, odnosno funkcionera koji je postupio po mišljenju, ukoliko Etičkoj komisiji nijesu bile poznate sve činjenice prilikom davanja istog.

Etička komisija unosi podatke o datim mišljenjima sa opisom situacije i činjenica od značaja za davanje mišljenja o evidenciji iz člana 28 ove odluke.

**Objašnjenje**

**Član 50**

Etička komisija je dužna da daje objašnjenje svim drugim zainteresovanim licima u vezi sa primjenom Etičkog kodeksa, odnosno da ih uputi na subjekte kod kojih mogu doći do tih informacija.

**Prikupljanje podataka od organa i organizacija**

**Član 51**

Etička komisija ima pravo da, od organa u kojima izabrani predstavnik, odnosno funkcioner vrši funkciju i organa koji su nadležni za njegov izbor imenovanje ili postavljenje, traži i dobije sve informacije od značaja za vršenje svojih zadataka.

Etička komisija ima pravo da i od drugih organa i organizacija prikuplja podatke potrebne za vršenje svojih zadataka.

Ukoliko organi i organizacije izričito ili prećutno odbiju da pruže tražene informacije, Etička komisija o tome obavještava Skupštinu i javnost.

Skupština, na zahtjev Etičke komisije, preduzima mjere iz svoje nadležnosti radi obezbjeđivanja potrebnih informacija.

**Saradnja sa etičkim komisijama**

**Član 52**

Etička komisija sarađuje sa drugim etičkim komisijama, razmjenjuje podatke i informacije potrebne za postupanje po predstavkama i inicijativama, kao i mišljenja i objašnjenja o primjeni odredaba Etičkog kodeksa.

**Naknada za rad i naknada troškova članova Etičke komisije**

**Član 53**

Članovi Etičke komisije imaju pravo na naknadu za rad i naknadu troškova u vezi sa radom u Etičkoj komisiji.

Visinu naknada iz stava 1 ovog člana utvrđuje Skupština, posebnom odlukom.

**Prelazne i završne odredbe**

**Član 54**

Za rad Etičke komisije obezbjeđuju se prostorni, materijalni i drugi posebni uslovi.

**Član 55**

Radno tijelo će uputiti javni poziv za predlaganje kandidata za izbor članova Etičke komisije, u roku od 30 dana od dana donošenja ove odluke.

**Član 56**

Etička komisija donijeće poslovnik o radu u roku od 30 dana od dana njenog konstituisanja.

**Član 57**

Sastavni dio ove odluke čine obrazac izjave izabranih predstavnika i funkcionera o prihvatanju i pridržavanju odredaba Etičkog kodeksa.

**Član 58**

Ova odluka stupa na snagu danom objavljivanja u "Službenom listu CG - Opštinski propisi".

Broj: 01-030/10-3231

Cetinje, 01. 07. 2010. godine

Skupština Prijestonice Cetinje

Predsjednik,

prim. dr Milutin Vukić, s.r.